b'\n_START_ARTICLE_\nYasujir\xc5\x8d Ozu\n_START_SECTION_\nBakgrunn\n_START_PARAGRAPH_\nBegge foreldrene kom fra velst\xc3\xa5ende adelige familier, og hans far var selv en velst\xc3\xa5ende gj\xc3\xb8dselhandler. Da Ozu var ti \xc3\xa5r gammel flyttet han sammen med moren, sin eldre bror og sine to yngre s\xc3\xb8stre fra Tokyo til farens f\xc3\xb8deby, Matsusaka i Mie der han vokste opp, mens faren ble igjen i Tokyo. I Matsusaka var Ozu en ivrig kinobes\xc3\xb8ker.\n_START_SECTION_\nKarriere\n_START_PARAGRAPH_\nEtter \xc3\xa5 ha arbeidet en kort stund som vikarl\xc3\xa6rer i Mie, ble han ansatt som assisterende kameramann i Sh\xc5\x8dchiku, et av de st\xc3\xb8rste japanske filmselskapene. Arbeidet besto stort sett i \xc3\xa5 b\xc3\xa6re og sette opp kameraene._NEWLINE_I 1926 ble han assisterende regiss\xc3\xb8r i samme selskap._NEWLINE_I 1927 regisserte han sin f\xc3\xb8rste film, Zange no yaiba (\xc2\xabAngerens sverd\xc2\xbb). Han regisserte til \xc3\xa5 begynne med historiske filmer, men da Sh\xc5\x8dchikus avdeling som lagde historiske filmer ble flyttet fra Tokyo til Kyoto, fikk han lov til \xc3\xa5 bli igjen i Tokyo, og han regisserte deretter filmer om samtidstemaer til sin d\xc3\xb8d._NEWLINE_I 1937 ble Ozu innkalt til milit\xc3\xa6ret og sendt til Kina. Han ble demobilisert i 1939, men ble innkalt p\xc3\xa5 nytt i 1943 for \xc3\xa5 lage en propagandafilm i Burma. Da krigen tok slutt, ble han tatt til fange av britiske styrker og tilbrakte seks m\xc3\xa5neder i en krigsfangeleir. _NEWLINE_Han d\xc3\xb8de p\xc3\xa5 sin 60-\xc3\xa5rsdag av halskreft.'